Na osnovu člana 7 stav 1 tačka 2 i člana 8 Zakona o finansiranju lokalne samouprave ("Sl. list Crne Gore", broj 3/19), člana 38 stav 1 tačka 8 Zakona o lokalnoj samoupravi ("Sl. list Crne Gore", br. 2/18 i 34/19) i člana 54 stav 1 tačka 11 Statuta Glavnog grada ("Sl.list Crne Gore - opštinski propisi", broj 8/19) Skupština Glavnog grada - Podgorice na sjednici održanoj 25. jula 2019. godine, donijela je

**ODLUKU**

**o prirezu porezu na dohodak fizičkih lica**

**Član 1**

Ovom odlukom uvodi se prirez porezu na dohodak fizičkih lica, utvrđuje stopa prireza, kao i vršenje poslova kontrole obračunavanja i plaćanja prireza.

**Član 2**

Prirez porezu na dohodak fizičkih lica ( u daljem tekstu: prirez) plaća se na porez na prihode od ličnih primanja, porez na dohodak od samostalne djelatnosti, porez na prihode od imovine i imovinskih prava i porez na prihode od kapitala.

Prirez porezu na dohodak fizičkih lica plaćaju poreski obveznici koji obavljaju djelatnost na teritoriji Glavnog grada Podgorice.

**Član 3**

Stopa prireza iznosi 15% poreske obaveze iz člana 2 ove odluke.

**Član 4**

Poreski obveznik obračunava prirez u prijavi prireza.

Prijava se podnosi organu uprave nadležnom za poslove lokalnih javnih prihoda, do 15. u mjesecu za prethodni obračunski period (mjesec) i obuhvata isplate svih primanja koja se odnose na taj obračunski period.

Prirez se plaća istovremeno sa isplatom ličnih primanja, dohotka od samostalne djelatnosti, imovine i imovinskih prava i prihoda od kapitala.

Prijava prireza podnosi se neposredno, putem e-pošte ili elektronskim putem.

**Član 5**

Oblik i sadržinu prijave iz člana 4 ove odluke propisuje organ uprave nadležan za poslove lokalnih prihoda.

**Član 6**

Uplata prireza vrši se na račun za lokalne prihode budžeta Glavnog grada u skladu sa Naredbom o načinu uplate javnih prihoda.

**Član 7**

Poslove kontrole obračunavanja i plaćanja prireza obavlja organ uprave nadležan za poslove lokalnih prihoda.

**Član 8**

U pogledu poreskog perioda, načina obračunavanja i plaćanja prireza i drugih pitanja koja nijesu uređena ovom odlukom shodno se primjenjuju odredbe Zakona o porezu na dohodak fizičkih lica.

Poreski postupak sprovodi se prema odredbama Zakona o poreskoj administraciji.

**Član 9**

1. . Novčanom kaznom od 150,00 € do 10.000,00 € kazniće se za prekršaj pravno lice, ako:
2. kao isplatilac prihoda na koje se plaća prirez ne obračuna, netačno obračuna, ne uplati prilikom svake isplate prihoda (član 4)
3. kao poslodavac odnosno isplatilac ličnih primanja Upravi lokalnih javnih prihoda Glavnog grada ne dostavi prijavu prireza (član 4).

(2). Za prekršaje iz stava 1 ovog člana kazniće se i odgovorno lice u pravnom licu, državnom organu, organu lokalne samouprave novčanom kaznom od 20,00 € do 1.000,00 €.

(3). Novčanom kaznom od 50,00 € do 3.000,00 € kazniće se za prekršaj preduzetnik ako :

1. kao isplatilac prihoda na koje se plaća prirez ne obračuna, netačno obračuna i ne uplati prilikom svake isplate prihoda (član 4).
2. kao preduzetnik, odnosno isplatilac ličnih primanja Upravi lokalnih javnih prihoda Glavnog grada ne dostavi prijavu prireza (član 4).

(4). Novčanom kaznom od 20,00 € do 1.000,00 € kazniće se za prekršaj fizičko lice, ako:

1.) ne obračuna, netačno obračuna, ne uplati porez na prihode, prilikom svake naplate i istovremeno sa naplatom prihoda (član 4)

**Član 10**

Danom početka primjene ove odluke prestaje da važi Odluka o prirezu porezu na dohodak fizičkih lica ("Sl.list RCG - opštinski propisi", broj 37/03) .

**Član 11**

Ova odluka stupa na snagu narednog dana od dana objavljivanja u "Službenom listu Crne Gore - Opštinski propisi".

Broj: 02-030/19-2387

Podgorica, 25. jula 2019. godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**

**Obrazac OPP - ND**

**MJESEČNA PRIJAVA ZA OBRAČUN PRIREZA POREZA NA DOHODAK FIZIČKIH LICA**

|  |  |  |  |
| --- | --- | --- | --- |
| **1.** | **Poreski period**  **Mjesec Godina** | **2.** | **Poreski indetifikacioni broj** |
| **3.** | **Naziv (Pravno lice), prezime i ime (fizičko lice)** | **4.** | **Šifra djelatnosti** |
| **5.** | **Adresa**  **Ulica Broj Grad Telefon** | | |
| **6.** | **Ovlašćeno lice PIB**  **Prezime i ime Adresa Telefon** | | |

|  |  |  |  |  |
| --- | --- | --- | --- | --- |
| **Rb** | **VRSTE POREZA** | **IZNOS**  **POREZA** | **STOPA PRIREZA**  **15%** | **IZNOS PRIREZA** |
| **1** | **2** | **3** | **4** | **5(3\*4)** |
| **1.** | **Porez na prihode od ličnih**  **primanja** |  |  |  |
| **2.** | **Porez na dohodak od**  **samostalne djelatnosti** |  |  |  |
| **3.** | **Porez na prihode od imovine**  **i imovinskih prava** |  |  |  |
| **4.** | **Porez na prihode od kapitala** |  |  |  |

**Izjavljujem pod punom materijalnom i krivičnom odgovornošću da su navedeni podaci tačni**

**Datum podnošenja prijave\_\_\_\_\_\_\_\_\_\_**

**MP \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Potpis ovlašćenog lica**

|  |
| --- |
| **Popunjava poreski organ**  **Broj dokumenta\_\_\_\_\_\_\_\_\_\_\_ Datum prijema\_\_\_\_\_\_\_\_\_\_\_\_\_**  **Datum obrade\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Prezime i ime ovlašćenog službenika\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Potpis\_\_\_\_\_\_\_\_\_\_\_\_\_\_** |